ช่วงนี้หนูรู้สึกเศร้าแบบบอกไม่ถูกและไม่อยากคุยกับใครเลย ข้าวก็กินไม่ได้เพราะรู้อิ่มตลอดเวลา จะดิ่งมากๆตอนกลางคืน มันรู้สึกจุกแน่นไปหมดแต่ก็ร้องไห้ไม่ออก เป็นแบบนี้มา5วันแล้ว วันนี้วันที่6แต่ก็ไม่ดีขึ้นเลย ยิ่งเป็นแบบนี้แล้วโดนครอบครัวพูดจาทำร้ายจิตใจใส่มันยิ่งหนักกว่าเดิม กว่าจะผ่านมาได้แต่ละวัน หนูรู้สึก เหนื่อย ท้อ กดดัน ไม่มีความสุข เกลียดตัวเอง คิดมาก เครียดเรื่องคนรอบข้างจะมองเรายังไง จนไม่อยากมีชีวิตอยู่แต่ก็ไม่ได้อยากตายแค่ไม่อยากรู้สึกหรือรับรู้อะไรแล้ว ขอโทษที่พิมพ์แบบงงๆนะคะเพราะตัวหนูเองก็ไม้รู้จะอธิบายความรู้สึกออกมาได้รูปแบบไหนได้บ้างแต่ก็ไม่เคยคิดที่จะทำร้ายร่างกายตัวเองเลยมีแต่อยากจะหายไปโดยที่ไม่ต้องรู้สึกอะไร ปกติเป็นคนเก็บตัวไม่ชอบเข้าสังคม กลัวการไม่ถูกยอมรับ คิดไปเองว่าเขาจะมองเรายังไง เกลียดตัวเอง แค่นี้ก็ใช้ชีวิตลำบากแล้ว พอมาเป็นแบบนี้ยิ่งแย่มากกว่าเดิม
สวัสดีค่ะ อาการรู้สึกเศร้า เหนื่อยที่ต้องตื่นขึ้นมาใช้ชีวิต ไม่อยากเข้าสังคม กังวล อาจจะเกิดจากโรคซึมเศร้าภาวะซึมเศร้า ซึ่งเกิดได้ในคนทั่วไปที่เผชิญกับปัญหาหรือความทุกข์ ปัญหาในการปรับตัวเข้ากับสิ่งแวดล้อม หรือความผิดปกติทางอารมณ์เช่นโรควิตกกังวลจากที่กล่าวมา อาจจะต้องระวังเรื่องโรคซึมเศร้า การวินิจฉัยว่าเป็นโรคซึมเศร้านั้น ก็คือมีภาวะซึมเศร้าติดต่อกันอย่างน้อย 2 อาทิตย์ขึ้นไป โดยไม่มีช่วงที่ดีขึ้นเลย มีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคมแนะนำการขอความช่วยเหลือจากคนรอบข้างหรือบุคลากรทางการแพทย์ สามารถไปพบแพทย์ แจ้งอาการตามที่เขียนมา ซึ่งการตรวจประเมินโดยแพทย์เช่นจิตแพทย์ให้ได้การวินิจฉัยที่แน่ชัดจะนำไปสู่การรักษาที่เหมาะสมเช่นการใช้ยาเพื่อช่วยปรับอารมณ์ การทำจิตบำบัด เพื่อให้มีภาพชีวิตที่ดีขึ้นได้ในเบื้องต้นพยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้าเท่าที่ทำได้ พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์